Ba Inalegolo le Phuduhudu ba atla Ipelegeng
Banni ba Phuduhudu le Inalegolo mo kgaolong ya Kgalagadi ba lebogetse mananeo a puso e a ntshitseng go thusa Batswana go inamola mo lehumeng. Ba buile mafoko a mo phuthegong ya kgotla e e neng e tshwerwe ke mothusa tona wa dikgaolo le tlhabololo magae, Mme Botlogile Tshireletso kwa metseng eo bosheng. Banni ba metse eo ba re, lenaneo la nyeletso lehuma le tswa tema ka banana ba inaakantse le lone ka dipalo tse di kwa godimo. Ba tsweletse ba re, dithuso tse di ntshitsweng tsa nyeletso lehuma ke tse di ba gwetlhang go ikemela ka dinao e le batho ba metse e e kgakala le ditlamelo go tsaya boikarabelo le go bereka ka natla go intsha mo lehumeng. Modulasetilo wa komiti ya ditlhabololo tsa motse wa Inalegolo Rre Bamotshwere Qhabite, a re mananeo a ka ba solegela molemo fa badirelapuso ba ba lebaganeng le one ba ka tsibogela dikopo tsa bone ka nako. Rre Qhabite a re go na le banana ba le lesome le bone ba ba saleng ba solofediwa go neelwa dipodi fa ba tswa kwa dithutong tsa nyeletso lehuma kwa Struizendam mme nako kgolo ke eno ga ba ise ba bone sepe. O tlhalositse fa banana bao ba sale ba neetswe melemo ya dipodi e bile a supa fa gongwe e setse e tlotswe ke nako. Rre Qhabite a re seemo se se tshwanang le se, ke sone se ba okeletsang go tswelela ba ngaparelwa ke lehuma. Rre Qhabite o tlhaloseditse mothusa tona ka seemo se se sa ba jeseng diwelang sa bana ba Inalegolo ba ba tswang sekolong fela ba bo ba nna mo gae ba gana go boela sekolong. A re tiragalo e, e ba ngomola pelo ka bana ba gompieno ba tshelela fela mo nnotaging le diritibatsi. E rile a akgela modulasetilo wa komiti ya ditlhabololo tsa motse wa Phuduhudu Rre Boemo Segwagwa, a re ba lemoga fa puso e sa ba lebale le fa ba le kgakala le ditlamelo ka mananeo one a goroga kwa ba leng teng. Rre Segwagwa a re ba lebogela lenaneo la ISPAAD ka ga ba lemele go ja fela, mme ba lemela le go rekisa tota. Rre Segwagwa o lekodisitse mothusa tona ka tlhaelo ya matlo a boroko jwa badirela puso, go okediwa ga dipalo tsa babereki ba Ipelegeng le matlo a mabedi a ba a neetsweng go oketsa a a ntseng a le teng. Mongwe wa batsena phuthego Mme Mmalesedi Mosweu o boleletse tona fa bone ba ise ba tlhalosediwe sepe ka lenaneo la tirelo setshaba le gore ke eng fa dikatso tsa bone di diegile. E ne e rile go le pele kgosi wa motse wa Phuduhudu Rre Joseph Phori a amogela baeng, a supa fa a sa itumelele ka fa lephata la kabo ditsha le abang lefatshe ka teng kwa motseng wa Phuduhudu. O ngongoregile gape ka lephata la ditsela la khansele, a re ba sale ba tla go tshela ditotoma tsa mmu o mosweu ba bo ba o tlogela ba sa o phatlhalatse. A re ditotoma tse di ba senyetsa dikoloi ka ba patelesega go kgabaganya fa go tshetsweng mmu teng. E rile a tsibogela ditebogo le dikopo tsa banni ba metse eo mothusa tona Mme Tshireletso, a kopa banana ba ba mo lenaneong la Tirelo Setshaba go nna pelotelele le fa ba ise ba bone dikatso tsa bone. O ba kopile go dirisa madi a ba a neelwang ka kelotlhoko, a re o itse gore madi a ba a neelwang a manyenyane mme Motswana a re lemme ga le bolae go bolaya lefifi. O rotloeditse badirelapuso go dira sentle le bana ba Tirelo Setshaba gore lenaneo le tle le ba sologele molemo. O lebogetse ba lekgotla la kabo ditsha go bo e rile ba utlwa kgosi a ngongorega, ba tsaya matsapa go ya go kopana le ene go rarabolola kgang e a ngongoregang ka yone. A re ba tshwanetse go le aramela le santse le tlhabile ka gongwe nako nngwe mananeo a tlaa bo a emisitswe. BOKHUTLO